Iуэхур зэрыкIуэтэным топсэлъыхь
КъБР-м и Жылагъуэ палатэм и ебланэ зэхуэсышхуэр КъБР-м и Правительствэм и Унэм щекIуэкIащ. Абы и лэжьыгъэм хэтащ КъБР-м и Правительствэм и УнафэщI Храмов Константин, республикэм и Парламентым и УнафэщIым и къуэдзэ Жаным Руслан, федеральнэ инспектор Канунников Владимир сымэ, нэгъуэщIхэри.
ЗэIущIэр къызэIуихащ КъБР-м и Жылагъуэ палатэм и тхьэмадэ Тау Пщыкъан. Ар зэрекIуэкIыну щIыкIэр яубзыхуа нэужь, Таур убгъуауэ тепсэлъыхьащ IуэхущIапIэхэр нэхъ зыхуэныкъуэ, щIэныгъэ нэхъыщхьэ щIызэбгъэгъуэтын хуэмей IэщIагъэхэм я Iулыджыр къэIэтыжыным, лэжьыгъэ IэнатIэщIэхэр къызэIухыным ехьэлIа гугъуехьхэмрэ хэкIыпIэхэмрэ.
Промышленнэ IэнатIэхэм я лэжьакIуэхэр, IэщIагъэ щрагъэгъуэт курыт еджапIэхэм щIэтIысхьэхэр, къыщIагъэкIхэр зэрымащIэм, къызэрыгуэкI IэщIагъэу 29-м щIалэгъуалэр хуэгъэсэныр къэублэжын зэрыхуейм, нэгъуэщIхэми тепсэлъыхьащ КъБР-м промышленностымрэ сатумкIэ и министр Кладько Игорь. КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Абазэ Барэсбий зи гугъу ищIар IэщIагъэ щрагъэгъуэт пэщIэдзэ, курыт еджапIэхэм нобэ я Iуэху зыIутырщ, апхуэдэ IэщIагъэхэм щыхуагъэхьэзыр IуэхущIапIэхэм нэхъыбэ къекIуэлIэн папщIэ нобэрей щытыкIэр хъуэжын зэрыхуейрщ. Псалъэм папщIэ, промышленнэ IуэхущIапIэхэмрэ еджапIэхэмрэ зэгъусэу программэхэр зэхалъхьэу, ныбжьыщIэм еджэн къиуха нэужь зыпэрыувэну IэнатIэр хьэзыру иIамэ, абы IэщIагъэм зыщыхуигъасэу щытамэ, лэжьакIуэ къызэрыгуэкIым и Iулыджыр нэхъ къэIэта зэрыхъунур къыхигъэщащ Абазэм.
Апхуэдэу иджырей экономикэм дызыхуиша щытыкIэм, предприятэхэр лэжьакIуэ куэд зэрыхуэныкъуэм, IэщIагъэлIхэр нэхъыфIу гъэхьэзыра хъуным, нэгъуэщIхэми тепсэлъыхьащ КъБР-м экономикэ зыужьыныгъэмкIэ и министрым и къуэдзэ Бэждыгъу Темыр- къан, Хьэмдэхъу Б. и цIэр зезыхьэ агропромышленнэ колледжым и унафэщI Сэхъурокъуэ Анатолэ, Бахъсэн къалэ администрацэм и Iэтащхьэм и къуэдзэ Хэжь Заур, КъБР-м ЦIыхухэр лэжьыгъэкIэ къызэгъэпэщынымкIэ и къэрал комитетым и унафэщI Тхьэгъэлэдж Зубер сымэ, нэгъуэщIхэри.
Нэхущ Заурбий УФ-м и Жылагъуэ палатэм зэрыкIуам къыхэкIкIэ, КъБР-м и Жылагъуэ палатэм и комиссэм и унафэщI къулыкъур щхьэщыхыным тепсэлъыхьри, абы и пIэкIэ Тхьэзэплъыж Мурат ягъэуващ. Апхуэдэуи Щыхьмырзэ Мухьэмэд КъБР-м мэкъумэш хозяйствэмкIэ и министру зэрагъэувам къыхэкIыу Жылагъуэ палатэм зэрыхагъэкIыжым теухуауи Iэ яIэтащ.
НэщIэпыджэ Замирэ.
